Frode Sørensen (S), 2001-04-04:
Tak for den gennemgående meget positive holdning til lovforslaget.
Jeg vil sige nogle enkelte ting om dialogordningen, der jo betyder, at vurderingsrådene får mulighed for at inddrage ejerne af fast ejendom, før vurderingsmeddelelsen sendes ud til ejerne.
Derved får vurderingsrådene jo mulighed for at rette fejl, før vurderingsmeddelelsen udsendes til de samme ejere.
De øgede ressourcer, som vurderingsrådene vil bruge på ordningen, vil efter min mening medføre, at der er færre fejl i de udsendte vurderingsmeddelelser.
Dermed må det forventes, at der fremover kommer færre klager vedrørende en forkert registrering af ejendommen, og derved vil ordningen på sigt kunne medføre et mindre ressourceforbrug, i hvert fald ved klagebehandlingen.
Der er derfor et rimeligt forhold mellem de anvendte ressourcer og det forbedrede vurderingsgrundlag ved dialogordningen.
Jeg skal i forbindelse med det sige til Venstres ordfører, hr. Kim Andersen, som var inde på, at det kan være vanskeligt at skelne mellem almindelig vedligeholdelse og direkte udskiftninger af forskellige ting: Jamen det er klart, at det kan der være, men jeg er helt sikker på, at den udformning, som skemaet vil få, vil tage hensyn til, at man godt kan se, at der er forskel på, om man har lavet en mindre tilbygning eller man har udskiftet savsmuldstapetet med hessiantapet eller noget i den stil.
Men jeg er glad for, at der også fra Venstres side er en positiv holdning til det.
På samme måde til De Konservative: Jeg skal gøre mit for, at vi ikke får opbygget nogle bureaukratiske ordninger i forbindelse med den side af sagen.
I forbindelse med dialogordningen skal jeg sige til hr. Klaus Kjær, at der ingen sanktioner er, hvis man, når man får skemaet sendt ud, ikke foretager sig noget, men det er vel rimeligt, at der er en sanktion, hvis man bevidst indsender urigtige oplysninger.
med opgavefordelingen mellem vurderingsråd og vurderingssekretariat, og spørgsmålet, som jeg opfattede det, var, om muligheden for, at vurderingssekretariatet kan foretage besigtigelserne, betyder, at lægmandselementet mister indflydelse.
Med den foreslåede ændring skabes der en mere fleksibel vurderingsorganisation, og det er fortsat hensigten, at vurderingsrådet skal stå for borgerkontakten i forbindelse med ejendomsvurderingsopgaven, og det er fortsat vurderingsrådet, som har ansvaret for varetagelsen af ejendomsvurderingsopgaven.
Et led i vurderingsopgaven er imidlertid
, som det også er nævnt, besigtigelsen af større og måske oven i købet meget komplekse erhvervsejendomme, og det er besigtigelser, der normalt kun kan foregå i den normale arbejdstid.
Med lovforslaget er det bl.a. hensigten at give vurderingsrådene mulighed for at bestemme, at sådan meget tekniske besigtigelse skal kunne foretages af vurderingssekretariatet alene, men jeg mener ikke på nogen som helst måde, at denne ændring rykker grundlæggende ved arbejdsfordelingen mellem råd og sekretariat.
Det, at vi nu går ind og siger, at hvis en vurderingsmand gerne vil genvælges, så skal han indstilles, skal selvfølgelig ikke medføre, at vi så ikke får den fornyelse, som altid vil være godt.
Men man kan også sige, at det også er konstruktivt, at der ikke hele tiden er fornyelse, men at man viderefører den viden og ekspertise, der er på området.
Endnu en gang tak for den positive modtagelse.